बीजेपी सांसद राजकुमार सैनी ने नई पार्टी का किया ऐलान, कांग्रेस पर बोला जोरदार हमला news in hindi
प्रेषित समय :08:03:56 AM / Sat, Sep 1st, 2018
कुरुक्षेत्र. कुरुक्षेत्र से भारतीय जनता पार्टी (बीजेपी) के सांसद राजकुमार सैनी ने पार्टी से बगावत कर दी है. सांसद ने शुक्रवार को कहा, 'हम लोकतंत्र सुरक्षा पार्टी नाम से नया दल बना रहे हैं. 2 सितंबर को हम एक बड़ी रैली का आयोजन करेंगे.' बता दें कि वर्ष 2014 के आम चुनाव में बीजेपी के टिकट पर लड़े राजकुमार सैनी उद्योगपति नवीन जिंदल को हराकर लोकसभा पहुंचे थे. पार्टी के नाम के ऐलान के बाद राजकुमार सैनी ने गठबंधन के सवाल पर कहा, 'जिस गठबंधन में कांग्रेस होगी, जिसका देश का बंटाधार करने में अहम रोल है. जवाहरलाल नेहरू से लेकर राहुल गांधी तक पांच पीढ़ियां देश को खोखला कर चुकी हैं. इस गठबंधन का हम हिस्सा नहीं बनेंगे, जिसका कांग्रेस शामिल होगी. हम राजनीतिक भूख की पूर्ति के लिए काम नहीं करेंगे.'
'कांग्रेस ने जो किया वही बीजेपी ने भी किया' बीजेपी के साथ आपकी दोस्ती की कुछ उम्मीद है या यह पूरी तरह से टूट चुकी है, इस सवाल के जवाब में सांसद राजकुमार सैनी ने कहा, 'बीजेपी ने भी वही किया जो कांग्रेस ने किया. किसानों, मजदूरों पर बड़े जोरदार भाषण दिए जाते हैं. सबका साथ, सबका विकास पर भाषण होते हैं. आज देश में जनसंख्या के अनुपात में सबको आरक्षित करना अनिवार्य हो गया कि किसी का कोई नेता छीनकर न दे सके. ऐसी व्यवस्था कायम करनी पड़ी. देश के अंदर जिन लोगों के राजनीतिक कनेक्शन हैं उनके परिवार के 10-10 लोग सरकारी नौकरी में हैं बाकी का तो एक व्यक्ति चपरासी तक भी नहीं है.' ' हाइजैक हो गया है सिस्टम' राजकुमार सैनी ने कहा, 'सिस्टम हाइजैक हो गया है. अंग्रेजी व्यवस्था को हम आज भी ढो रहे हैं.
राज्यसभा इस देश के लिए सबसे बड़ा कलंक है. अंग्रेजी लोगों ने राज्यसभा वाला कल्चर बनाया था. लोअर सदन गुलामों के लिए, बाकी मालिकों के लिए था. देश की गंदगी हटाने के लिए हम लड़ाई लड़ रहे हैं. उम्मीद है कि इस कचरे का निदान हम कर पाएं.' राज्यसभा के खिलाफ है विरोध बता दें कि पिछले दिनों एनबीटी ऑनलाइन से बातचीत में राजकुमार सैनी ने बीजेपी से नाराजगी के सवाल पर उन्होंने कहा था, 'मेरा असली विरोध राज्यसभा के खिलाफ है. उन्होंने कहा, जो लोग अपने वॉर्ड में पंच नहीं बन सकते हैं, वे राज्यसभा जाकर ठाठ भोग रहे हैं. जनता जिनको चुनकर भेजती है उनके साथ तो कबूतरबाजी होती है.'